CM Formigueiros | Quiroga Xoga\nO Club de Montaña Formigueiros renovará directiva no seu cuarto aniversario.\nO vindeiro sábado 16 de decembro terá lugar a Asemblea Xeral Anual do Club de Montaña Formigueiros.\nEste ano o club cumple catro anos dende a súa fundación, e toca renovar a Xunta Directiva. Aqueles interesados/as en colaborar co club formando parte da Xunta Directiva poden poñerse en contacto a través dun formulario na súa páxina web.\nAdemais xa está á venda a lotería de nadal para colaborar co CM Formigueiros. Pódese mercar nos seguintes establecementos de Quiroga: Loterías Ana, Bar Las Palmeras e Super Covirán; e en San Clodio: Bar Central, Librería Chus e Super Miguel.\nPosted in CM Formigueiros and tagged CM Formigueiros on Novembro 29, 2017 by QuirogaXoga. Deixar un comentario\nII Ruta solidaria do CM Formigueiros\nO pasado 19 de novembro tivo lugar a segunda ruta solidaria organizada polo CM Formigueiros, desta volta en colaboración coa asociación SOMOS unidos por el cáncer. A ruta deu comezo na aldea de Vilamor ás 10:30. Reuníronse arredor dunhas 80 persoas.\nOs participantes comezaron o paseo descendendo de Vilamor ao Río Lor, cruzaron o río pola ponte e chegaron á aldea de Vilar, unha das mellores conservadas do Courel onde se fixo unha parada para visitar a colección etnográfica de Xan de Vilar, continuouse a ruta subindo ao Castro de Vilar, lugar de gran valor xeolóxico. Chegados ao Castro volveuse baixar ó río para cruzalo e chegar a fermosa e renovada aldea de Froxán. Para volver a Vilamor, empregáronse antigos camiños pola Serra do Courel, disfrutando das increíbles vistas que ofrece o lugar.\nNa volta a Vilamor os participantes desprazáronse ata o Bar Costa, na aldea de Valdomir, onde disfrutaron dunha comida.\nPosted in CM Formigueiros and tagged CM Formigueiros on Novembro 20, 2017 by QuirogaXoga. Deixar un comentario\nO CM Formigueiros organizará a 2ª ruta solidaria\nO vindeiro 19 de novembro o Club de Montaña Formigueiros convida aos seus socios/as e público en xeral a realizar a segunda ruta do club cun fin solidario: colaborar coa asociación sen ánimo de lucro SOMOS Unidos por el cáncer. Unha asociación centrada en dar apoio ás persoas con cáncer e os seus familiares. SOMOS dispón dun piso para aqueles desprazados por mor dos tratamentos: un espazo gratuíto onde descansar, cociñar, lavar a roupa e pernoctar.\nA idea da ruta, de 11km, é que poida ser apta para todo o mundo, acostumado a camiñar, e que poda ser feita por nenos, cada un deles acompañado por un adulto que en todo momento se faga responsable.\nA ruta solidaria SOMOS trátase dunha das rutas máis clásicas da Serra do Caurel. Parte de Vilamor, descende ao río Lor e volve a subir cara a Vilar do Caurel; dende esta aldea, na que se fará unha parada para visitar a colección etnográfica de Xan de Vilar, a camiñata continuará cara ao castro de Vilar, un enclave de grande esplendor. Dende o castro volverase a baixar ao río Lor para cruzalo e subir lixeiramente ata Froxán, aldea BIC con numerosos encantos. A volta cara a Vilamor realizarase usando pistas e camiños vellos que permitan seguir disfrutando das paisaxes espectaculares do outono na Serra do Caurel.\nA actividade terá un custo de 4 euros que incluirán un pequeno agasallo por parte da asociación para os participantes e a doazón para a mesma. Este diñeiro recollerase o propio día da ruta. As inscricións pódense realizar na Casa da Cultura de Quiroga ou na web do Club Formigueiros\nRoupa e calzado axeitados para camiñar e suficiente en función das previsións meteorolóxicas.\nEn función da meteoroloxía prevista: protección solar (gafas, crema solar, gorra/sombreiro…)\nAdemais recoméndase dispoñer de licenza federativa ou seguro que cubra os riscos na práctica dos deportes na montaña.\nPosted in CM Formigueiros and tagged CM Formigueiros on Novembro 10, 2017 by QuirogaXoga. Deixar un comentario


Novo web para recalcar o violeta con motivo do quinto aniversario da Memoria das Mulleres - Pontevedra Viva\nPresentación do novo web 'Do gris ao violeta'\nVenres 21 de Decembro, 2018 ás 15:02 do Venres 21 de Decembro, 2018\nHai cinco anos nacía o programa municipal de 'A memoria das mulleres' coa intención de divulgar diferentes coñecementos sobre as mulleres de Pontevedra. O concelleiro Luis Bará, promotor desta iniciativa, entende que con aquela idea se quería corrixir unha inxustiza histórica. Por este motivo activouse un movemento para estudar e amosar diferentes temáticas cunha perspectiva feminina como foi o caso das mulleres de barrio, as creadoras e pioneiras e as que sofreron a represión durante a ditadura franquista.\nO propio concelleiro, acompañado de María Abelleira e Xiana Iglesias, de MaOs Innovación Social, presentaban o novo web que conmemora estes cinco anos de actividades en pro da muller. Baixo o título 'Do gris ao violeta' englóbanse 130 biografías, doce vídeos e ao redor de 200 fotografías, ademais de arquivos documentais para ofrecer un gran escaparate de todo o recollido no programa 'A memoria das mulleres', na que se ofrecen 500 historias de mulleres con capítulos nos que se recolle con especial atención a vida de Elvira Lodeiro e Consuelo Acuña, dúas mulleres asasinadas durante a represión franquista.\nNesta recompilación, Bará destacou a colaboración da investigadora Aurora Marco; do historiador Xosé Álvarez Castro; da exconcelleira María Xesús López Escudeiro e da xornalista Montse Fajardo. No web recóllense tamén os tres roteiros realizados por Pontevedra centrados na historia e na memoria das mulleres, coa posibilidade de que se poidan seguir a través do móbil.\nAvanzou que o proxecto terá continuidade con novos formatos divulgativos como a banda deseñada cunha biografía de Josefina Arruti, que está a elaborar o ilustrador Kiko da Silva. Ademais sinalou que potenciarán outros proxectos tanto audiovisuais como teatrais para continuar co obxectivo de que as mulleres obteñan unha visibilidade, que ata agora lles foi negada socialmente.


Javier Arias: “Os problemas inmediatos son os derivados da covid-19” | Amariñaxa.com\nJavier Arias: “Os problemas inmediatos son os derivados da covid-19”\n11 Out 2020 A Mariña, Actualidade A Mariña, Actualidade\nCoa toma de posesión tralas eleccións, o presidente da Xunta, Alberto Núñez Feijóo, fixo cambios na súa estrutura de Goberno. Un deles foi o nomeamento de Javier Arias como delegado da provincia en substitución de José Manuel Balseiro.\nCon que obxectivos chega ao cargo de delegado da Xunta?\nO meu principal obxectivo é ser útil aos veciños e veciñas da provincia, atender ás súas demandas e ser parte activa das solucións. Ese foi o mandato do presidente Feijóo tras a toma de posesión dos novos delegados territoriais e, ao meu entender, constitúe unha folla de ruta a seguir. A Xunta de Galicia é a Administración que máis inviste na provincia e o meu cometido é axudar a levar adiante os seus proxectos.\nCales son os obxectivos inmediatos?\nVivimos unha situación extraordinaria en todos os ámbitos, marcada pola pandemia e os seus efectos. Ante este realidade que a todos nos preocupa, a prioridade da Xunta neste momento é traballar para atallar as consecuencias sanitarias, sociais e laborais derivadas da expansión do virus da covid-19. Para conseguilo debemos actuar en moitos ámbitos.Estabilizar a situación sanitaria é o obxectivo máis inmediato. A Xunta está actuando con rigor para atallar os abrochos, establecendo medidas proporcionadas en cada caso. O inicio do curso tamén estivo na nosa axenda nestes primeiros días; entendemos que están a funcionar razoablemente ben as medidas de seguridade e de reforzo adoptadas nos centros, pero tamén nos anticipamos para dar resposta a un curso excepcional, cun protocolo que recolle distintos escenarios organizativos e académicos, e con medidas como o incremento do profesorado ou a distribución de dispositivos electrónicos para o alumnado -especialmente para as familias máis vulnerables-. Tamén nos preocupa a situación do tecido produtivo. Foron meses moi duros e hai que redobrar esforzos para recuperar os niveis de traballo e emprego. A Xunta habilitou liñas de axuda, para dotar de liquidez ás empresas, impulsar a súa dixitalización, ou mesmo para que desenvolvan solucións innovadoras ou fabriquen produtos relacionados.\nComo se plantexa a relación con outras institucións?\nPara min é unha prioridade que exista unha relación correcta entre administracións, xa sexa local, provincial, autonómica ou estatal. Estamos obrigados a entendernos, especialmente polo momento de pandemia no que vivimos, que esixe diálogo e bo entendemento entre as institucións. E neste punto poñerei todo o meu empeño, tal como xa dixen dende o primeiro día. Penso que os cidadáns non entendería outra forma de traballar. A sociedade quere que lles resolvamos os problemas, non xerar novos, e que traslademos certezas e confianza, evitando liortas. Temos que ser capaces de lograr consensos.\nQue cambios quere traer na xestión feita ata o de agora?\nPenso que temos que apostar por darlle continuidade ao traballo feito. Teño que dicir que para min foi unha honra formar parte do equipo do anterior delegado territorial, José Manuel Balseiro, e tamén o é substituílo no cargo, feito que afronto como un reto. Vou ser un defensor das políticas da Xunta, porque tamén participo na súa xestión e no proceso de toma de decisións. Vou aplicar unha política de proximidade e saber escoitar. E tamén vou seguir traballando desde a cooperación institucional e a coordinación con outras administracións, coa man tendida, evitando no posible enfrontamentos pero sendo moi claro en defender os intereses dos lucenses.\nEn que sectores é necesario traballar máis?\nO sector primario ten unha importancia capital na boa marcha da economía, polo que hai que continuar avanzando en aspectos como a innovación, o dimensionamento das explotacións ou o traballo colaborativo, que incrementan a súa competitividade e facilitan o relevo xeracional, tan necesario para fixar poboación no rural. Tamén é preciso impulsar o sector industrial, especialmente se vén da man do sector primario, industrias de transformación agroalimentarias que engadan valor aos nosos produtos agropecuarios. A Xunta xestiona programas de apoio para a creación e modernización destas empresas. Igualmente, debemos apoiar industrias ligadas ás novas tecnoloxías. Aí está o Polo Aeroespacial de Rozas, no que a Xunta prevé mobilizar outros 160 millóns de euros nos vindeiros cinco anos para transformar os resultados tecnolóxicos obtidos ata o de agora en desenvolvemento industrial e crecemento económico. En todo caso, o Goberno galego traballa intensamente con todo o tecido produtivo, especialmente na situación actual que tanto está afectando tamén no sector servizos a actividades como a hostalería ou o comercio. A Xunta quere ser o seu aliado.\nCales son os principais problemas que se deben tratar?\nComo dixen, os problemas máis inmediatos son os derivados da pandemia; ese é o reto fundamental que enfrontamos agora mesmo. Pero o certo é que arrastramos dende hai tempo un grave problema de despoboamento do rural. É unha das cuestións que máis preocupa ao Goberno galego e créame que recibe un tratamento transversal e principal na acción política da Xunta. Actuamos en ámbitos como a reorganización da propiedade da terra para superar a tradicional fragmentación do agro, beneficios fiscais, medidas de fomento do emprego, extensión das infraestruturas e dos servizos sociais… A pandemia que estamos a sufrir revalorizou o rural porque seguiu traballando en beneficio de todos nós, porque presta servizos esenciais e este é un recoñecemento que lles debemos. No plano económico, establecemos incentivos para a implantación de empresas no rural e programas específicos de fomento do emprego, como o Aprol Rural. Colaboramos cos concellos en proxectos de mellora de infraestruturas e estamos a abrir recursos que antes non existían como as casas niño e as casas do maior, servizos cen por cen gratuítos para familias.\nCales son as carencias de Lugo?\nNon se pode negar que unha das eivas de Lugo ten que ver coas comunicacións exteriores. Durante esta pandemia, vimos que o sector agrogandeiro, o da produción de alimentos está a aguantar mellor os efectos da crise que outras actividades económicas. Lugo precisa xa esa conexión por tren de alta velocidade coa meseta. Tamén temos que mellorar a comunicación co resto de Galicia. Van máis de vinte anos e aínda non está rematada a autovía Lugo-Santiago. E tampouco recuperamos aínda os servizos ferroviarios que perdemos por mor da pandemia. Non se pode dicir que non hai servizo porque non hai usuarios. É ao revés. Perdemos usuarios porque o servizo é deficitario. En contraste con iso a Xunta aposta polo desdobramento do corredor a Sarria e pola mellora xeral do plan de transporte por autocar. A nivel autonómico, estamos a impulsar medidas para incentivar a natalidade e para asentar poboación no medio rural.\nEtiquetas delegadoJavier AriasXunta de Galicia\nAnterior A Deputación exporá o modelo de atención aos seus maiores na Semana Europea das Rexións\nSeguinte Estudantes e traballadores unidos polo emprego na Mariña


Arden varios cadros eléctricos nunha nave industrial en Mos - Vigoe.es\nCatrocentos metros de cable se viron afectados no incendio\nSucedeu en Ameiro Longo, concretamente no punto quilométrico 155 da N-550. Ademais, segundo se lle indicou ao 112 Galicia, foi preciso desviar o tráfico a través da EP-2601 para os vehículos que circulaban de Redondela ao Porriño, e pola A-55 para os que viaxaban do Porriño a Redondela, debido a un cable de media tensión que rematou na N-550.\nVarias persoas particulares contactaron co 112 Galicia para alertar do incendio ás 5:00 horas. A partir de aí, os xestores do CIAE-112 puxeron a situación en coñecemento do 061-Urxencias Sanitarias, dos Bombeiros do Porriño, da Garda Civil, da Policía Local, de Protección Civil de Mos e do Porriño, dos Bombeiros de Vigo, da Garda Civil de Tráfico e da empresa subministradora de electricidade.\nAsí, os servizos de emerxencias desprazáronse ata o lugar do incendio, que quedou sufocado ao fío das 6:30 horas. Por outra banda, a circulación de vehículos na estrada quedou restablecida, tamén, pasados uns minutos das 6:30 horas.


O emprendemento no rural: necesidade e oportunidade - Paso de Vaca\nEmprender no rural é, a día de hoxe, unha necesidade e unha oportunidade a partes iguais, e querémosvos contar por que.\nHai uns meses falabamos sobre o despoboamento do rural, sobre todo do rural galego. Unha das solucións que propoñiamos era fomentar o emprendemento no rural e hoxe queremos profundar neste tema que tan interesante e necesario parécenos.\nPaso de Vaca, unha iniciativa de compromiso co rural\nPaso de Vaca naceu como unha iniciativa reivindicativa do rural que buscaba informar e divulgar sobre o papel que este ten para Galicia. Entender a súa importancia para a comunidade era o paso previo para valoralo como se merecía.\nCo tempo, a iniciativa foi transformándose, gañando forza, pero, sobre todo, adquirindo unha perspectiva moito máis ampla. Xa non só buscaba reivindicar o papel do rural galego, Paso de Vaca empezou a buscar solucións ao problema. Así naceu Dá o Paso, unha iniciativa que quería achegar formación sobre o emprendemento e a experiencia de casos reais de emprendedores de éxito.\nDesde Casa Grande de Xanceda e, en especial o proxecto de Paso de Vaca, sempre que podemos buscamos e apoiamos iniciativas de emprendemento no rural. Pronto fará un ano da conferencia “A muller eco-emprendedora no medio rural, cal é o seu papel?”, unha charla na que se falou de emprendemento e da muller pero, sobre todo, do importante que é conseguir que todos eses proxectos, cheos de gañas e ilusión, vexan o rural como o seu ecosistema natural para crecer.\nA necesidade de emprender no rural\nResulta innegable a necesidade de emprender no rural como solución para frear o despoboamento deste. É importante entender tamén que, non só fai falta que emprendedores e emprendedoras trasladen ao rural os seus proxectos e lévenos a cabo alí, se non que os mozos queiran que os seus proxectos nazan, crezan e se desenvolvan no rural. Que o rural sexa unha parte indispensable dos proxectos, que todo estea vinculado.\nCompartimos aquí unha plataforma chamada Ruraltivity que recolle experiencias reais sobre como é emprender no rural. Coñecer a experiencia doutras persoas axuda a detectar cales son os puntos nos que máis atención hai que prestar, erros típicos, consellos e trucos…\nA oportunidade de emprender no rural\nA oportunidade hai que buscala, non basta con confiar en que aparecerá. Emprender no rural é unha oportunidade por moitos motivos:\nEconomicamente existen moitas axudas para aquelas persoas que queiran desenvolver os seus proxectos no rural.\nO rural é o mellor dos escenarios para comezar un proxecto centrado na ecoloxía e a sustentabilidade, dous conceptos que cada día están máis en auxe e que, co paso do tempo, converteranse na nosa forma de vida.\nO grao de competitividade é menor e a oferta tamén, polo que facerse un oco no mercado resulta moito máis fácil e rápido que nun contexto máis saturado.\nEstes son algúns exemplos, pero convidámosche a que contactes con emprendedores no rural para que che conten a súa propia experiencia. Animámosvos a deixar un comentario, tanto se sodes emprendedores e queredes compartir a vosa experiencia, coma se sodes futuros emprendedores queredes coñecer casos reais ou compartir as vosas inquietudes.


Nin un só positivo en Ferrol e a pandemia de coronavirus en Galicia retrocede aínda máis rápido\nRedacción | Martes, 14 de Setembro de 2021, 10:07\nOs 74 novos positivos por PCR comunicados hoxe marcan un novo mínimo desde que impacto a quinta onda.\nOs casos activos continúan baixando en todas as áreas. A nivel galego, xamais caeran tan rápido desde que hai datos fiables da pandemia.\nÉ certo que son datos que proceden do domingo, día con poquísimas PCRs. Con todo, a proporción que resultou positiva tamén cae. De feito, a taxa de positividade entra hoxe en nova normalidade por vez primeira desde xuño.\nAsí, a incidencia acumulada semanal descende de 34 a 31 positivos por cada 100.000 galegos. É unha caída dun calibre similar á dos últimos días. Iso si, máis modesta que o fulgurante descenso da semana pasada. No semáforo de alertas correspóndelle risco medio, pero non estamos lonxe dos 25 que nos permitirían conquistar o risco baixo.\nA incidencia acumulada a 14 días baixa de 96 a 90, un 86% menor da que soportamos no pico deste verán. No semáforo de alertas correspóndelle aínda risco medio e aínda lonxe dos 50 necesarios para chegar a risco baixo.\nO dobre da incidencia semanal (62) é moi inferior á incidencia bisemanal (90 ). En concreto, a razón de taxas é de 0,70. Sabemos pois que na última semana houbo un 30% de positivos menos que na penúltima.\nXamais, nin na rápida melloría grazas ás restricións tras a terceira onda no inverno, os positivos caeran tan rápido.\nA taxa de positividade foi do 2,6% das 2.530 PCR do domingo. A pesar de que a cantidade de PCR é pequena e inferior á media semanal, que está nunhas 3.100 PCR/día, a taxa de positividade baixou. De feito, é a primeira vez que baixa do 3% desde o 22 de xuño.\nEn parte grazas ao excelente dato de hoxe, a media móbil semanal da taxa de positividade descende de 4% a 3,7%. Por tanto, segundo os criterios do semáforo de alertas oficial, a taxa de positividade de Galicia entra hoxe no mellor dos niveis posibles. Correspóndelle nova normalidade ás autonomías cunha media semanal inferior ao 4%. Non o conseguiamos desde o 28 de xuño.\nO total de infectados descende hoxe un -6,2%. A media semanal, o indicador máis relevante, segue acelerando e a súa caída pasa do -7,1% ao -7,3%. A cantidade de infectados xamais se esborrallou a tal velocidade.\nEn termos absolutos, as porcentaxes de hoxe equivalen a un descenso -55 ,que deixa o total en Galicia en 3.249 casos activos.\nA pandemia está a retroceder a unha gran velocidade. Os índices de caída de positivos e casos activos son os record de toda a pandemia.\nEsta aceleración dáse dous meses e medio despois do pico. En teoría, aplicando o modelo de ondas anteriores, a melloría xa debería desaparecer e unha nova onda debería estar a se fraguar. Por que non é así? A resposta máis obvia, aínda que non a única, é o avance da vacinación.\nUnha consecuencia da redución de diagnósticos é que aqueles detectados, a miúdo en persoas sen vacinar ou persoas moi maiores, parecen ser significativamente máis graves. A taxa de letalidade a 30 días chegou a baixar a o 0,09% no pico da onda estival, pero agora disparouse ao 1,1%. É en todo caso mellor que a que soportabamos antes das vacuanas, que chegou a ser case do 4%. A letalidade de toda a pandemia antes das vacinas era de en torno ao 2%, agora caeu ao 1,3%.\nA Coruña, o distrito máis poboado, é o que achega máis positivos, como é de esperar. Con todo, os diagnósticos na Coruña só foron 20. En Ferrol, por vez primeira en meses, non se comunica nin un positivo.\nO nivel de ocupación en UCIs tamén baixa, aínda que en parte debido aos catro falecementos de onte. A Coruña, con 12, é a única área con máis de 10 enfermos en UCI. En Santiago só quedan dous. Máis datos a nivel municipal e de distrito do SERGAS nuns minutos en Galiciapress.


Deteñen un cliente dun bar que agrediu os propietarios cunha catana de 73 cm | Noticias de Galicia | CRTVG\nDeteñen un cliente dun bar que agrediu os propietarios cunha catana de 73 cm\nPublicado o 08/04/2021 14:48\nOs restos de sangue na rúa son o vestixio do sucedido no interior deste local de hostalería do barrio de Monte Alto da Coruña. O cliente pasara a tarde consumindo comida e bebida e cando lle pediron que pagara puxise a gresivo e empezou a destrozar o local. Despois marchou, segundo informa José Manuel Rico Rodríguez, inspector principal da Policía Local da Coruña.\nLonxe de quedar aí a disputa, aos poucos minutos volveu.\n"Tras unha catana ou algo grande, había coitelos que saían de dentro. E xa foi cando lle fixeron a el duas brechas na cabeza. E el fíxolle á muller do propietario un corte na cella", di unha veciña.\nTras un forcexo, o propietario conseguiu expulsalo do local, momento en que chegaron os axente e tras comprobar o sucedido e proporcionarlle asistencia médica, procederon á súa detención.\nOs veciños aseguran que se trata dun barrio tranquilo, pero que non é a primeira vez que hai problemas no local.\nO agresor, un home de 49 anos, ao que se lle imputan un delito de danos e outro de lesións, xa pasou a disposición xudicial.\nUnha veciña de Cambados denunciu un home por ataque transfóbico\nA cidade da Coruña, medalla de prata ao mérito social penitenciario


Polos vieiros da arte: ESTATUA ECUESTRE DE MARCO AURELIO\nRetrato ecuestre, neste caso unha escultura exenta ou en vulto redondo, que representa a un home a cabalo, concretamente a Marco Aurelio, Emperador entre 161 e 180, pertencente á dinastía dos Antoninos e de familia de ascendencia hispana. Pertence pois ó s. II d.C.\nAs estatuas ecuestres existían, como sabemos por probas documentais, xa desde o período republicano, pero esta é a única que chegou ata nosoutros posiblemente porque durante a Idade Media, cando tantos bronces foron á fundición para reconvertelas en novas estatuas, se confundiu a Marco Aurelio con Constantino, lexitimador do cristianismo polo Edicto de Milán no 313. En calquera caso era un modelo reservado ás autoridades políticas\nTratase dunha obra orixinal e en bo estado de conservación, realizada en bronce fundido por cera perdida, por partes ensambladas e conserva restos do dourado que a recubría. Hoxe encontrase no Museo Capitolino de Roma mentres na Praza do Campidoglio, onde a colocara Miguel Anxo, existe unha replica.\nO Imperio fundado por Augusto, Emperador entre o 31 a.C. e o 14 d., acadará a súa máxima expansión no s. II d.C, recordemos que o Mediterráneo era o Mare Nostrum. A unidade do Imperio ven dada pola romanización que impoñen en todas as terras conquistadas\nMarco Aurelio, pertencente como se indicou ó s. II d.C., foi apodado O Sabio e considerado unha das figuras máis representativas da filosofía estoica. A pesares do seu afán pacificador tivo que reaccionar ante o levantamento dos partos e, de feito pasou a maior parte da súa vida nos campos de batalla. É o derradeiro dos grandes emperadores, tras del comeza unha crise xeral que se estenderá a todo o Imperio no s. III\nA nivel artístico, os romanos teñen influencias do pasado ó tempo que suman trazos das zonas ocupadas: dos gregos toman a idealización aínda que con maior tendencia realista (o platonismo é substituído polo aristotelismo), de Oriente, o sentido ornamental e de luxo, dos etruscos, o retrato, o culto ós mortos, o arco de medio punto, o emprego de bóvedas, a orde toscana.\nA este eclecticismo engaden a súa personalidade dominada polo sentido práctico. Fan unha arte ó servizo do Estado, que serve como propaganda política. De aí ven o carácter monumental e grandioso das obras; a importancia do retrato, retrato de poder; a planificación urbanística con cidades ex novo de plan ortogonal (ó modo dos planos hipodámicos gregos e dos propios campamentos militares) e as grandes obras de enxeñería: acuedutos, pontes, calzadas,...\nO promotor é o Estado e tamén os patricios, mentres que o artista, unha figura anónima, é considerado un mero artesán que domina unhas técnicas.\nNa escultura encontramos unha tensión entre dúas tendencias: o admirado clasicismo grego e a tendencia realista e práctica propia. A primeira tendencia levounos a copiar moitas obras clásicas, o que debemos agradecerlles, e tamén a imitalas (por exemplo no Augusto de Prima Porta). Pero o seu espírito quedou plasmado nos relevos, particularmente os históricos narrando feitos bélicos, e nos retratos que inmortalizan tanto figuras relevantes (emperadores, maxistrados, patricios) como xentes de menor influencia ou incluso anónimos.\nComo moitos outros retratos romanos é un retrato de propaganda política, pero non, como era habitual no caso dos emperadores, con carácter militar, pois Marco Aurelio un convencido pacifista, o que non impediu que dadas as circunstancias pasase a maior parte da súa vida nos campos de batalla\nEn lugar dos atributos militares indicativos da forza imperial, aparece como un home de razón e, como tal, viste túnica e capa de soldado – paludamentum-, traballadas en suaves pregas, e calza botas de patricio. Montado sobre un robusto cabalo pasa revista ás tropas estendendo o brazo dereito.\nO movemento de avance é pausado, ata o cabalo, en actitude rot unda pero non violenta, contribúe a transmitir a idea de poder sereno do home sabio. A pata dianteira alzada, orixinariamente pisaría un rei bárbaro maniatado, claro símbolo do poder de Roma.\nFisicamente o Emperador aparece algo máis fraco que noutros retratos, o cabelo rizado e a barba favorecen os claroscuros, a mirada directa ó fronte na mesma dirección do avance. Psicoloxicamente amosase sereno, rexido polo equilibrio e a mesura, posiblemente canso e desilusionado pero maxestoso.Suma pois o realismo físico, aínda que con certa idealización, coa caracterización anímica\nIgualmente equilibrada resulta a composición cun Marco Aurelio firme e verticalmente disposto no centro, e pechada pola disposición en curva da cabeza e a cola do cabalo\nA influencia desta obra será enorme, no Quattrocento italiano, e falando só de escultura, temos dúas obras importantes como son o Colleone de Verrocchio e o Gattamelata de Donatello. O tema pasará á pintura, hai que recorda ros retrato secuestres de Tiziano ou de Velázquez.\nAlgunhas citas do seu libro Meditacións\nNon o fagas, se está mal; non o digas, se non é verdade\nO mellor modo de defenderse é non facerse igual a eles.\nO que non convén á colmena, tamouco convén á abella\nQue o futuro non te turbe. En efecto, chegarás a el se é necesario coa mesma razón que agora empregas para o presente\nNon se hai que enfurecer coas cousas porque a elas non lles importa\nMoitas veces é inxusto quen non o fai, non só quen o fai


Declaracións de Jorquera na festa do Día da Patria - Día da Patria - Bloque Nacionalista Galego de Gondomar - BNG - Bloque Nacionalista Galego\nBNG de Gondomar 16 xul. 2012 - 13:12\nda patria do na día declaracións\nO BNG de Gondomar rexeita o incremento da factura da luz e demanda unha tarifa eléctrica galega\nFrancisco Jorquera reclama en Gondomar o noso dereito a decidir sobre sectores fundamentais coma a pesca ou o naval\n- O BNG celebrou este domingo 15 de xullo, ás 18:30 horas na Alameda de Gondomar, a Festa do Día da Patria coa asistencia de centos de persoas. O acto iniciouse coa benvida do Responsábel local, Álvaro Lores, aos asistentes. A continuación interveu Manuela Rodríguez, Responsábel comarcal do BNG, quen deu a palabra a Francisco Jorquera, candidato do BNG á Xunta de Galiza e portavoz no Congreso dos Deputados. Na súa intervención Francisco Jorquera cualificou de insulto ás persas paradas que o Goberno do Estado rebaixase as prestación por desemprego. Jorquera sinalou tamén a rebaixa das pensións, nun país como Galiza que xa cobra as pensións máis baixas do Estado, denunciando que esta crise é o mellor pretexto para impor un modelo económico sustentado no recorte de dereitos ás traballadoras e aos traballadores.\nO candidato á presidencia da Xunta polo BNG criticou que non se defendan os dereitos dos pequenos aforradores embaucados polos bancos, uns bancos que non están cumprindo coa súa función de financiar as empresas galegas, sendo as máis prexudicadas as pequenas empresas e as persoas autónomas. Neste sentido sinalou o prexuízo que lles vai crear o incremento do IVE, un imposto absolutamente inxusto, que todas e todos pagamos, independentemente dos nosos recursos. Por iso defendeu a existencia dunha fiscalidade progresiva que grave máis a quen máis ingresa, sinalando que as cifras que se pretenden aforrar cos recortes aos traballadores da Administración, o incremento de impostos, a redución da prestación por desemprego, a rebaixa das pensións, etc. equivalen ás cifras do fraude fiscal, sobre o que se segue sen actuar.\nFrancisco Jorquera manifestou que os recortes afectarán gravemente ás Comunidades autónomas que acabarán por facer recortes en Sanidade e Educación para cumprir co obxectivos de déficit que lle marca o goberno central. Neste sentido, Jorquera reclamou que Feijoo non actúe de maneira submisa e que faga oír a voz de Galiza.\nO portavoz do BNG no Congreso dos Deputados declarou que cómpre recuperar o sentido ético da política e sinalou que se poden e se deben facer políticas diferentes, pensando no pobo. Así, e tendo presente o lema deste 25 de xullo: Rescatemos os nosos dereitos, Jorquera fixo fincapé na necesidade de rescatar soberanía para decidirmos sobre os noso recursos e a súa xestión, para negociar as galegas e os galegos directamente sobre a nosa pesca ou a nosa industria do naval.\nJorquera rematou a súa intervención animando ás e aos presentes a acudir á manifestación do 25 de xullo para loitar por recuperar os nosos dereitos.\nO acto rematou cuns petiscos e a actuación do grupo de Música Tradicional Zurrumalla. Na festa en Gondomar estiveron presentes os concelleiros do BNG de Baiona, Nigrán, Redondela e Vigo e os deputados do BNG Carme Adán e Henrique Viéitez, así como numerosos militantes e simpatizantes da comarca e veciñas e veciños de Gondomar.\nO BNG de Gondomar insta ao Alcalde a poñer en marcha o servizo de normalización lingüística no concello para frear a perda de falantes\nO BNG insta ao goberno de Gondomar a sacar unha nova liña de axudas para os sectores económicos afectados pola crise da Covid


Lenda de Yuruparí - Wikipedia, a enciclopedia libre\nLenda de Yuruparí\nA lenda de Yuruparí (en nheengatu: Juruparí [ʒuɾupaˈɾɨ]) é un relato mítico fundacional amazónico que se coñece da transcrición feita a partir da versión relatada a finais do século XIX polo indíxena José Maximino e traducida ó italiano polo conde Ermanno Stradelli. É unha das obras máis antigas da literatura de Colombia das que se ten coñecementos.\nYuruparí é un heroe mítico, coñecido nas tribos indíxenas do Brasil e Colombia, por indíxenas das familias lingüísticas tupí-guaraní, tucana e arauaca. Esta lenda intervén nalgunhas tradicións importantes como as leis de Yuruparí - ou as leis do Sol -, o ritual de Yurupary, e dentro deste, as frautas e as máscaras de Yuruparí.\nA lenda de Yuruparí é un dos grandes textos precolombinos que sobreviven xunto co Popol Vuh.\nA lenda era de común coñecemento nas tribos do Amazonas colombiano-brasileiro, especialmente na conca do río Vaupés, sendo transmitida de maneira oral.\nA finais do século XIX, o indio brasileiro Maximiano José Roberto escribiu unha versión en lingua nheengatu con caracteres latinos. Dita versión perdeuse e só quedou a versión italiana que de devandito texto fixo Ermanno Stradelli, publicada no boletín da Sociedade Xeográfica Italiana en 1890 baixo o título de Leggenda dell’ Jurupary. Hai quen din que Stradelli é quen debe levar o crédito pola composición do texto, e que Roberto é tan só un colaborador que lle deu ó conde un esbozo escrito da lenda no seu puño e letra. Pero segundo anótao Robin Michael Wright (1981), pódese concluír que o que fixeron Stradelli e Roberto foi unha investigación en equipo:\nA pesar de existir dita versión, o texto pasou desapercibido por moito tempo tanto para brasileiros como para colombianos. Só foi até a década dos 50 cando Pastor Restrepo Lince traduciuno, coa axuda de Américo Carnicelli, do italiano ó castelán. Javier Arango Ferrer foi o primeiro en divulgar o texto no seu ensaio Raíz e Desarollo de la Literatura Colombiana.\nA versión que máis se coñece actualmente é a de Héctor Orjuela, traducida ó castelán por Susana Narváez Salessi, publicada en 1983 polo Instituto Caro y Cuervo.\nBollettino della Società geografica italiana, orixinal en italiano.\nTraído desde "https://gl.wikipedia.org/w/index.php?title=Lenda_de_Yuruparí&oldid=5173073"\nPatrimonio Cultural Inmaterial da Humanidade en Colombia\nA última edición desta páxina foi o 11 de xuño de 2019 ás 21:55.


Todos los libros del autor Vazquez Pintor Xose\n"Vazquez Pintor Xose"\nEdicións Fervenza /\nVigo de Galicia, días de outono do ano 2001. O neto de Anxo Vilariño Enríquez agradece a memoria do avó, incondicional afeccionado, socio soñador dun Celta galego e campión. O rapaz escoita, en necesarias horas de garda e de terapia para...\nPlinio, que foi un neno da inclusa, ten os ollos abertos cara aos antípodas. Na brevidade dunha noite dos estragos, acompañado por Luneda -o seu can-, relata as circunstancias do seu mundo, a vida na cidade do mar, cando os abismos semel...\nPrecio: 17.30€ (16.63€ sin IVA)\nEdicións A Nosa Terra. Promocións Culturais Galegas /\nPrecio: 7.80€ (7.50€ sin IVA)\nEspiral Maior /\nAnxo Gorospe, o Ghalerna, decide comezar a escribir unha novela que recolla a memoria de Rilo do Mar, a vila que arrecende á fragrancia do salgado e o sabor do salitre. Arrastrando caxato e paraugas pola praia do Corvo, onde atracaban os...\nO merlo Asubío e as mazás Fina e Petra viven nunha horta da cidade de Megasoños. A horta é un lugar fermoso onde a Natureza loce as súas mellores cores, que o aire se encarga de repartir entre as árbores, os froitos e os paxaros. O dono...\nEspiral Maior, Edicions de Poesia /


Nove persoas detidas dunha banda especializada no roubo de bancos - NH Diario\nInicio España Nove persoas detidas dunha banda especializada no roubo de bancos\nNove persoas detidas dunha banda especializada no roubo de bancos\nA Garda Civil detivo 9 persoas dunha banda especializada no roubo de bancos que actuaban por toda a xeografía española, pero especialmente na provincia de Toledo. Seis dos integrantes foron sorprendidos cando intentaban roubar os cartos depositados por un furgón de seguridade nun banco de Madrid. Días despois a Garda Civil detivo os outros tres membros da banda. En total, 7 homes e dúas mulleres, de diferentes nacionalidades, aos que se lles imputan máis de 64 roubos.\nArtigo anteriorCalvo Escola Lubiáns e HC Telecable Gijón disputan o Trofeo Concello de Carballo de hóckey\nArtigo seguinteUn atentado terrorista deixa polo menos 55 mortos nunha mesquita en Kunduz, en Afganistán


Axenda de Marín: Homenaxe a Carmen Pesqueira Domínguez, A Capirota\nHomenaxe a Carmen Pesqueira Domínguez, A Capirota\nLugar: Rúa da Roda\nA Asociación para a Recuperación da Memoria Histórica de Marín organiza un acto de lembranza e homenaxe a Carmen Pesqueira Domínguez, “A Capirota”, veciña de Marín asasinada no macabro verán de 1936 no Pozo da Revolta, no lugar de Bagüín. Muller valente e loitadora polos dereitos das traballadoras e traballadores, a barbarie fascista acalou a súa voz reivindicativa de xeito vil e covarde; mais non a borraron da memoria de Marín, nin puideron evitar que chegara o exemplo e a semente da súa vida inmolada por berrar as inxustizas.\nDurante o acto, que será o vindeiro sábado 18 de agosto e comezará ás 11:30 h., atendendo ao acordo unánime do Pleno do Concello de Marín celebrado o pasado 9 de maio, terá lugar o descubrimento dunha placa conmemorativa na nova Praza e Xardín que levará o nome da nosa veciña na Rúa da Roda, coa presenza e participación de familiares da homenaxeada.\nTras a presentación e benvida a cargo da presidenta da asociación, Enriqueta Otero, haberá unha intervención de Xina Vega, profesora da Universidade de Vigo e investigadora, e unha actuación de Xistra, dúo de música clásica e contemporánea, e de Picuíña, cuarteto tradicional de gaita.\nPublicado por axenda de marín en 1:25


Crema de champiñóns : Me gusta ir al super\nHidratos de carbono: 45,8%\n100 g champiñóns\n35 g porro\nRefogar en aceite o porro e a pataca en láminas sen que tome cor. Engadir o leite e a auga deixando cocer 15 min. Triturar e pasar por chinés. Dar punto de sal e cubrir coa ceboliña.\nO champiñón é un dos fungos máis consumidos debido ás súas propiedades remineralizantes e organolépticas. Non presenta un gran contido en minerais, pero si presenta unha gran variedade dos mesmos. Contén, ademais, pequenas cantidades de vitamina A, C, D e B1. O contido calórico deste alimento é baixo, sendo moi adecuado en dietas depurativas ou para perder peso. O seu aporte de fibra non soluble favorece un efecto saciante. Aporta un contido en graxas moi baixo sendo estas moi saudables (ácido linoleico). E o seu contido en selenio confírelle un efecto antioxidante.\nRosada á galega\nLombo de porco á laranxa


O Parlamento europeo adopta os obxectivos ambientais da UE ata 2030 | Sogama\nO Parlamento europeo adopta os obxectivos ambientais da UE ata 2030\nA pretensión do programa ambiental da UE ata 2030 é acelerar a transición de Europa cara a unha economía neutra para o clima, limpa, circular e do benestar.\nCerceda, a 22 de marzo de 2022.- O Parlamento aprobou recentemente o programa ambiental da UE ata 2030, sendo a súa pretensión acelerar a transición da UE cara a unha economía neutra para o clima, limpa, circular e do benestar.\nCon 553 votos a favor, 130 en contra e 7 abstencións, o Parlamento confirma así un acordo alcanzado co Consello en decembro de 2021 sobre o oitavo Programa de Acción Ambiental (EAP) xeral da Unión e aliñala co Pacto Verde Europeo.\nOBXECTIVOS PRIORITARIOS DO OITAVO EAP\nOs seis obxectivos temáticos prioritarios que deben alcanzarse para 2030 son os seguintes:\nmitigación do cambio climático para reducir as emisións de gases de efecto invernadoiro;\nadaptación ao cambio climático;\navanzar cara a unha economía do benestar que devolva ao planeta máis do que toma;\nperseguir a contaminación cero, mesmo en relación cos produtos químicos nocivos;\nprotexer, preservar e restaurar a bioversidade;\ndiminuír significativamente as presións ambientais clave relacionadas coas pegadas de materiais e consumo da UE.\nA UE establecerá un marco lexislativo vinculante para monitorear e informar sobre o progreso dos estados membros cara á eliminación gradual dos subsidios aos combustibles fósiles, en consonancia coa ambición de limitar o quecemento global a 1,5 graos centígrados.\nMELLORAS NO MECANISMO DE GOBERNANZA\nA Comisión supervisará, avaliará e informará anualmente os progresos realizados pola UE e os Estados membros no cumprimento dos obxectivos prioritarios. O texto prevé un novo taboleiro resumen e indicadores que miden o progreso 'máis aló do PIB', para guiar a formulación de políticas.\nA avaliación será pública e as institucións da UE debaterán cada ano tanto as accións realizadas como as futuras previstas. Se unha revisión intermedia do progreso (antes do 31 de marzo de 2024) determina que se necesita facer máis para alcanzar os obxectivos prioritarios para 2030, a Comisión debería presentar unha proposta lexislativa con iniciativas adicionais.\nAs autoridades da UE, nacionais, rexionais e locais tamén deben aplicar sancións efectivas, disuasorias e proporcionadas para reducir os riscos de incumprimento da lexislación ambiental da UE.\nUnha vez adoptado formalmente polo Consello, o texto legal publicarase no Diario Oficial da UE e entrará en vigor 20 días despois.


Gonzalo García: "O Breogán tamén merecía gañar este partido"\nM. R. 01 Junio 2015 00:00 h.\nGonzalo García de Vitoria, adestrador do Ourense, destacou a igualdade do partido disputado onte. «é difícil valorar este encontro con todo o que vivimos. Estou contento porque o meu equipo gañou, pero o Breogán tamén llo mereceu. Calquera fose xusto vencedor», comentou.\n«O partido decidírono detalles. Salva Arco, por exemplo, apareceu cando o Breogán abrira unha brecha perigosa no último cuarto», engadiu.\nGarcía de Vitoria insistiu no emocionante que foi o choque de onte. «Houbo moita tensión. Os dous equipos fallamos moitos tiros libres, houberon 18 cambios de vantaxe... tocounos gañar a nós e iso fai xustiza para que haxa un quinto partido e con iso outra festa do baloncesto. Porque o que se está vendo nos pavillóns nesta final da LEB é unha animalada», comentou.\nO técnico do cadro ourensán destacou varios aspectos positivos dos seus xogadores no choque de onte. «Fomos moi duros no rebote, defendemos ben a Mc Ghee e levamos un plan de partido, o cal nos veu moi ben para limpar a cabeza despois do terceiro partido», sinalou.\nPreguntado por quen terá máis presión no partido de mañá, Gonzalo García de Vitoria contestou: «Os árbitros. é unha final e pode pasar de todo. Pode gañar calquera dos dous por 30, pode ser igualadísima».\nÁs nove, no Paco Paz... e con bus gratis\nOutro día para a historia no Pazo


Hoxe é o Día do Libro e o estamos celebrando dun xeito un tanto raro!\nNormalmente os voluntarios terían preparados os seus contos polo patio, e pola tarde faríamos un encontro para todos na Biblioteca.\nEste ano cada un leu na súa casa. Aí vai este vídeo coas vosas fotos.\nDIA DO LIBRO from Leo de A Lama on Vimeo.\n*As fotos que falten subirémolas na próxima actualización.\nPublicado por ceip.alama ás 21:46 Ningún comentario :\nEtiquetas: Biblioteca , Conmemoracións , Día do Libro\nO pasado 11 de marzo fomos á praia de Arcade a facer unha recollida de plástico. Esta excursión está enmarcada no PDI "Construamos un futuro sen plástico", dentro do proxecto Voz Natura.\nA profe Begoña nos deixa este vídeo que montou sobre a excursión.\nSAÍDA DE INVESTIGACIÓN Á PRAIA from Leo de A Lama on Vimeo.\nPublicado por Sánchez-Agustino ás 11:14 Ningún comentario :\nPROGRAMA DE RADIO ESPECIAL: TODO VAI SAÍR BEN!\nO pasado xoves comezamos esta iniciativa para involucrar aos cativos e ao profesorado nun novo programa de CEIBE Radio.\nO proxecto Radio na Biblio non se detén a pesar do COVID-19.\nO obxectivo? Manter aos pequenos conectados a través da radio, e que poidan saber uns dos outros nestes tempos difíciles e de paso traballamos competencias AMI.\nPor suposto que esta foto non é destes días. Eles están nas súas casas e nos conectamos a través de mensaxes de móbil.\nAgardamos que vos guste a actividade.\nUnha aperta máis grande que nunca, lémonos,\nPublicado por O Recanto de Leo ás 22:49 Ningún comentario :\nOla! Como vos escribín a través das listas de difusión aquí estamos de novo. Estou preparando a segunda entrega do programa de radio. Mentres aquí vos deixo as imaxes que foron chegando. A medida que enviedes máis vos irei engadindo.\nPublicado por ceip.alama ás 19:17 Ningún comentario :\nCHEGA “"RADIO NA BIBLIO”\nO proxecto “Radio na Biblio” chega á escola da Lama. Trátase dunha convocatoria no contexto do Plan Lía, da Consellería de Cultura, Educación e Ordenación Universitaria.\nA andaina comezarémola 20 centros (dun total de 167 solicitantes) que resultamos escollidos en función das memorias polo traballo desenvolvido na Biblioteca Escolar durante o curso 2016/2017.\nEste proxecto traerá novos recursos económicos e formativos á nosa escola para poder seguir afondando nun Proxecto Educativo en constante renovación e ampliación, comezado no curso 2009/2010 coa entrada no Plan de Mellora das Bibliotecas Escolares de Galicia.\nXa vos iremos contando os resultados, un saudiño, lémonos,\nEtiquetas: Audioteca , Biblioteca , Laboratorio da comunicación , Proxectos , Radio na Biblio\nRASTRO SOLIDARIO AFECTADOS INCENDIOS\nRadio Nova, publica na súa Web unha nova sobre o Rastro Solidario que organizamos para axudar aos afectados polos incendios de outubro en Ponte Caldelas. Aí vai o enlace\nPublicado por ceip.alama ás 15:13 Ningún comentario :\nNo día de hoxe inaugurouse na escola unha exposición sobre árbores senlleiras que estará con nós ate o día 1 de decembro.\nAdemais do paneis explicativos poderedes ver as especies arboreas que se atopan polos corredores da escola.\nA Deputación tróuxonos esta exposición que conta ademais cuns dosieres informativos para poder localizar estas árbores por toda a provincia.\nUn saudíño, lémonos,\nPublicado por ceip.alama ás 14:00 Ningún comentario :\nEtiquetas: Exposicións , Formación , PDI , Usuarios , Voz Natura\nEsta fin de semana tiveron lugar as entregas de premios do Festival Audiovisual Olloboi e o concurso de Espantallos organizado pola Asociación Cultural Río Barbeira.\nO venres en Boiro, os rapaces da Lama quedaron finalistas coa curta “Roubo no galiñeiro”.\nNa nosa categoría, resultaron gañadores os compañeiros do CEIP Carballal, de Marín. Parabéns polo seu traballo e merecido premio.\nPor outra banda, o sábado coñecéronse os galardoados no concurso de espantallos que un ano máis volveu a organizar a Asociación Cultural Río Barbeira.\nA Comunidade Educativa saíu premiada, neste caso a través da ANPA, que gañaron na modalidade en que participaban, e co espantallo elaborado polo alumnado de 5ºe 6º, que quedaron 2º na categoría de centros educativos.\nParabéns a todos polos resultados.\nPublicado por ceip.alama ás 12:17 Ningún comentario :\nEtiquetas: Algo máis que videos... , Familias , Laboratorio da comunicación , Olloboi , Premios\nROUBO NO GALIÑEIRO\nPresentámosvos unha das últimas creacións dos alumnos do CEIP A Lama: a curta realizada polos nenos e nenas de 1º e 2º de primaria, como colofón do PDI “Especies en equilibrio”.\nROUBO NO GALIÑEIRO from CEIP A LAMA on Vimeo.\nTrátase dunha adaptación audiovisual do álbum ilustrado “Ladrón de Gallinas” de Beatrice Rodriguez.\nEste traballo foi seleccionado finalista no festival audiovisual galego “Olloboi”. O próximo venres, 9 de xuño entrega de premios en Boiro.\nParabéns a todos, e aos demais participantes. Lémonos,\nPublicado por ceip.alama ás 23:04 Ningún comentario :\nEtiquetas: Algo máis que videos... , Biblioteca , Dinamización Lingüística , Olloboi , PDI


Enriqueta emigrou a Alemaña en 1967, onde permaneceu durante sete anos, ata 1974. Foise motivada polo desexo de atopar unha vida mellor, coma moitas outras persoas da súa xeración, que tiñan a percepción de falta de oportunidades e de expectativas nunha España sumida na posguerra e cunha férrea ditadura. Alemaña, porén, parecía un bo destino, xa que contaba cun desenvolvemento industrial elevado e ofrecía moitas oportunidades de emprego.\nFoise moi nova, aínda non tiña cumprido os 18 anos, «chamada» por unha irmá súa que xa levaba dous anos no país. Esta arranxoulle a ida, podendo instalarse alí de xeito legal e con contrato de traballo. O seu primeiro emprego foi nunha fábrica de prendas de roupa, onde estivo durante tres anos. Logo foi traballar a unha fábrica de mobles, á que tiña que se desprazar en tranvía, tempo que aproveitaba para realizar un curso de alemán básico por correspondencia; e posteriormente, comezou a traballar como vendedora nuns grandes almacéns, como ela recoñece, de nome impronunciable: KarstadtAktiengesellschaft.\nActualmente di non ter queixa da súa acollida en Alemaña. Vivía nun pobo pequeno onde todos se coñecían. O cura católico saudábaos e faláballes de Santiago de Compostela, pois era o único que lles soaba de Galicia. Recorda que nas igrexas, nesa época, facían colectas contra a fame en España, o que amosaba a gran diferenza que había naquel momento entre os dous países europeos. En xeral, a súa integración foi moi boa, tanto, que lle custou máis reintegrarse en Galicia despois do retorno.\nMantiña a relación coa familia por medio de cartas, sentía moita saudade da terra. Botaba sobre todo de menos os seus pais e por iso finalmente se decidiu a volver. Concretamente o falecemento do seu pai e as cartas da súa nai pedíndolle regresar foron o detonante que a fixo virse, a pesar de que se sentía moi a gusto no país xermánico.\nA día de hoxe, Enriqueta séntese ben, porén, a súa experiencia en Alemaña deixoulle unha fonda pegada cultural. Considera que a pesar de ter estado tan só 7 anos, foi tempo abondo para que agora a súa mentalidade sexa máis de alí que de aquí. Na actualidade, recibe puntualmente unha pensión do país estranxeiro.\nNa fábrica, en Alemaña\nÁ beira do Rhin\nNa súa casa con amigas


MOSQUERA ANUNCIA QUE A LIÑA DE AXUDAS PARA MELLORAR OS MONTES DA PROVINCIA ALCANZARÁ 1.200.000 EUROS\nO vicepresidente asegurou que o proxecto, que pretende frear os lumes ou que fagan menos dano, é “ambicioso e novidoso”\nValoraranse as propostas de posta en valor paisaxísticas e ambientais, así como as explotacións complementarias\nA gran novidade é que se van xuntar os 600.000 euros previstos para 2016 xunto con outros 600.000 incluídos no orzamento da Deputación para 2017. Diferenciaranse dúas liñas de subvención. A primeira terá 360.000 euros e destinarase á redacción de proxectos de intervención no monte para organizar as actuacións. A segunda liña (con ata 840.000 euros) servirá para financiar tarefasde prevención de incendios e freado de lumes, posta en valor paisaxística e ambiental, así como de actuación sobre o solo e revexetación. Tamén se considerarán as explotacións complementarias, como poden ser as micolóxicas, de cultivo de froitos ou incluso as gandeiras, que poderán beneficiar os terreos de monte debido a que os animais utilizarán a biomasa do monte como alimento. O financiamento poderá chegar ata o 80% do valor total dos proxectos e actuacións en función do número de solicitantes e dos valores que propoña cada proxecto.\nUnha das esixencias para optar ás axudas será que o ámbito de actuación debe ser dun mínimo de 50 hectáreas, polo serán fundamentais os acordos entre diferentes comunidades de montes. A intención é crear ámbitos globais de actuación. “Metémonos nun terreo inexplorado. Hai experiencias similares en Pontevedra, A Cañiza, O Morrazo,…, pero son tan pequenas que quedaron acogotadas. Se hai un incendio, aínda que unha zona estea ben, se todo o de arredor está mal non serve para nada”, asegurou Mosquera.


Un xulgado de Carballiño sentencia que NGB ten que devolver 73.000 € de Preferentes pola nulidade dos contratos - Vigo al minuto\nO Xulgado de Primeira Instancia e Instrución número dous de O Carballiño ven de condenar a Novagalicia Banco a devolver case 72.960 € euros, “máis o interese legal, e o pago das costas” a un matrimonio e a súa filla, titulares de preferentes e subordinadas, logo de declarar nulos os contratos asinados polos aforradores e a entidade.\nA sentenza, estima «a nulidade dos contratos, ordes ou operacións» coas que se adxudicaron aos tres demandantes estes productos que, subliña «son de alto risco». Por elo, a entidade debe devolver aos clientes 72.960 €, mentres que estes deben reintegrar o banco 5.973 que se corresponden cos rendementos percibidos estes anos.\nEsta sentenza é a de maior contía en contra de Novagalicia Banco e da a razón a esta parella, que emigrou a Alemaña, e que gardara os seus aforros no que fora, primeiro Caixa Ourense, logo Caixanova e, finalmente NCG Banco.\nO primeiro dos contratos, de 2003, si está asinado, aínda que a sentenza indica que o documento é «unha orde de subscrición de valores, non un contrato no que se detallen as características do produto concreto contratado e os seus riscos». Conclúe que aos clientes «non lles constaba» a natureza do produto.\nNas outras dúas operacións, o xuíz sinala que non hai «nin a máis mínima dúbida de que as mesmas non foron verdadeiramente consentidas por ningún dos demandantes». A entidade, resalta, «non achegou nin a máis mínima proba de que se informase os actores das características do produto ou de que se lles fixese o test de conveniencia”. Tampouco se presentou «ningún contrato nin orde de subscrición de valores asinada por ningún dos demandantes».\nA sentenza, contra a que aínda cabe recurso, chama a atención tamén acerca de que no extracto de posicións «non se fala de participacións preferentes e obrigas subordinadas», senón que aparecen unhas denominacións –PT. Caixanova 05-05, por exemplo– para as que «os demandantes tiñan que usar intérprete».\nEsto es lo que ha sucedido en el "no" Pleno en Mos


González Formoso confirma o apoio da Deputación para a ampliación da sede da Asociación Íntegro\nO presidente provincial visitou hoxe en Cabana de Bergantiños o centro da entidade, coa que a Deputación mantén unha estreita colaboración\nA actuación consistirá na creación dun novo volume de 110 metros cadrados para ampliar a aula ocupacional, a cociña e os vestiarios e aseos femininos e masculinos\nFormoso tamén se achegou ata as obras de mellora da ruta fluvial do Rego dos Muíños, financiadas a través do Plan Único\nValentín González Formoso visitou hoxe a sede da Asociación Íntegro, en Cabana de Bergantiños, e alí confirmou o apoio económico da Deputación da Coruña para as obras de ampliación do centro que se levarán a cabo proximamente.\nO presidente provincial, acompañado do alcalde da localidade, José Muíño, e do presidente da entidade, Adolfo López Baña, realizou unha visita ás instalacións que Íntegro ten en Nantón, onde presta apoio ás persoas con diversidade funcional das comarcas de Bergantiños, Terra de Soneira e Fisterra desde 1992 e coa que a Deputación mantén unha estreita colaboración.\nFormoso explicou que "vimos certificar o traballo que é ben coñecido, non só en Cabana senón en toda a Costa da Morte, que fai esta asociación coa que a Deputación leva moitos anos colaborando, achegando recursos económicos e capacidades para que poidan ir materializando, pouco a pouco, non só o traballo que fan diariamente, que é enorme, atendendo a máis de 40 familias, senón tamén as ilusións e as aspiracións da asociación".\n"O que fai Íntegro é subministrar calidade de vida nun sector onde a discapacidade limita pero non condiciona e dan un futuro a cada unha desas persoas que son usuarias do centro", afirmou.\nPola súa parte, Adolfo López agradeceu á Deputación "a visita e todas as axudas que ano tras ano nos están concedendo para mantemento e obras" e engadiu que "os que máis agradecidos están son os usuarios e usuarias de toda a Costa da Morte que veñen ao centro, que agora mesmo son 43 e en lista de agarda hai 5 máis". "Nós o que queremos é dar cobertura a cantas máis familias mellor porque para elas este tipo de centros é moi importante, non só para o respiro familiar senón para a inclusión laboral e social dos seus familiares", subliñou.\nJosé Muíño quixo salientar que "Íntegro é un exemplo da colaboración entre distintas institucións e de tender pontes para axudar a esa xente máis necesitada. É moi bonito que esteamos xuntos, que colaboremos nunha forma de traballar baseada no respecto institucional".\nUn novo volume de 110 metros cadrados\nAs obras, que se levarán a cabo proximamente e coas que colaborará economicamente a Deputación, consisten na creación dun novo volume rectangular de 110 metros cadrados ao carón da fachada principal polo seu lado máis longo.\nEsta nova estancia a construír permitirá ampliar a aula ocupacional, a cociña así como o vestiario e aseos feminino e masculino. O obxectivo da actuación é responder á demanda actual, habilitando unhas instalacións axeitadas para dar un servizo de calidade.\nNos últimos anos a Deputación da Coruña colaborou con distintos proxectos, tanto de investimentos como de financiamento de programas levados a cabo pola entidade, como as obras de reparación da cuberta, creación dunha marquesiña e pintura interior, ou para a actividade diaria que se realiza no centro.\nReparación do paseo fluvial do Rego dos Muíños\nValentín González Formoso e José Muíño tamén se achegaron ata o paseo fluvial do Rego dos Muíños, onde o Concello de Cabana está a acometer unha obra de conservación, mantemento e recuperación deste itinerario peonil, financiada integramente pola Deputación a través do Plan Único cun orzamento de 107.992,50 euros.\nA actuación consiste na renovación do actual trazado, feito con táboas de madeira nunha parte e lastre artificial noutra, por outra tarima de táboas de pino cuperizado cun tratamento especial por unha banda e, pola outra, a reparación da parte da senda feita a base de lastre artificial mediante a extensión do firme granular cun espesor de 10 centímetros.\nAdemais, os traballos para a mellora da seguridade dos peóns inclúen a reparación das pasarelas existentes, a reposición de tubaxes de formigón, a roza a ambas marxes do río e a reposición da rocalla procedente da recuperación feita na canle.\n"Dá gusto comprobar que os fondos da Deputación serven para mellorar a vida das persoas en todos os ámbitos, en servizos públicos básicos, abastecementos, saneamentos, beirarrúas, escolas infantís ou centros de maiores e tamén, como non, para poñer en valor o patrimonio natural", destacou González Formoso, que eloxiou a "maneira tan exemplar coa que se está a facer aquí, executando un paseo que che fai desfrutar da natureza, da zona dos muíños e dos regatos de Cabana".\nJosé Muíño explicou que "este rego dos Muíños era unha ruta dentro do Camiño dos Faros moi demandada que non estaba no estado que todos queríamos e grazas á colaboración entre administracións podemos agora levar a cabo esta obra necesaria". "Hoxe en día a xente cando viaxa merca sensacións e estas son as que temos que dar para que desfruten da Costa da Morte", salientou.\nNos últimos anos o Plan Único leva investido en Cabana de Bergantiños máis de 4 millóns de euros, que se materializaron en 28 obras que van desde a reparación de estradas como as de Carballal, de Piñeiro a Igrexa, Monelos, Ures ou Canduas á reparación da Estación Depuradora de Augas Residuais do Balado.


Compra de Luisiana - Wikipedia, a enciclopedia libre\nA compra de Luisiana foi unha transacción comercial mediante a que o Primeiro Imperio Francés lle vendeu a Estados Unidos 2 144 476 km² (529 911 680 acres) das súas posesións en América do Norte a un prezo ao redor de 3 centavos por acre (7 centavos por ha); un prezo total de 15 millóns de dólares ou 80 millóns de francos franceses.\nA compra de Luisiana (Nova Francia).\nEl documento del Tratado\nCos xuros, o territorio de Luisiana custou 23 213 568 dólares. A vasta extensión obxecto do tratado comprendía os territorios dos actuais estados de Arcansas, Missouri, Iowa, Oklahoma, Kansas, Nebrasca, Minnesota ao sur do río Mississippi, gran parte de Dacota do Norte, case a totalidade de Dacota do Sur, o nordés de Novo México, o norte de Texas, unha sección de Montana, Wyoming, Colorado ao leste da divisoria continental, e Luisiana a ambos os dous lados do río Mississippi, incluíndo a cidade de Nova Orleáns. Ademais, a compra comprendía partes das provincias actuais de Alberta e Saskatchewan no actual Canadá. Este territorio representa o 23% da superficie actual dos Estados Unidos. A compra era importante na presidencia de Thomas Jefferson, que se enfrontou a certa resistencia interna á compra. Aínda que existían dúbidas con respecto á constitucionalidade da adquisición do territorio, decidiu comprar Luisiana porque non lle gustaba a idea de que Francia e España tivesen o poder de bloquear o acceso de comerciantes estadounidenses ao porto de Nova Orleáns. Esta negociación abriu a Estados Unidos o acceso ao Océano Pacífico, e incrementou de forma espectacular o seu territorio, polo que constitúe un dos acontecementos históricos de maiores consecuencias na historia Universal dos últimos dous séculos.\nA compra do Territorio de Luisiana foi unha das varias adquisicións de territorio dos Estados Unidos\nEn 1803 Luisiana (Nova Francia) era un territorio de aproximadamente 2 millóns de km², que lindaba ao norte coas posesións británicas, ao leste co río Mississippi e ao sur e oeste cos territorios de España. Estaba poboada por ao redor de 35.000 persoas (a terceira parte delas en Nova Orleáns).\nOs Estados Unidos buscaban o xeito de controlar a navegación sobre o río Mississippi, feito que lle levou a iniciar negociacións co réxime de Napoleón I.\nPola súa banda Francia tiña présa por desfacerse desta colonia que obtivera só dous anos atrás (por medio dun acordo con España), xa que Haití declarara a súa independencia de Francia, situación que imposibilitaba á armada francesa a boa defensa de Luisiana desde este bastión.\nNapoleón preferiu entón vender a colonia aos estadounidenses e non correr o risco de perdela cos ingleses. Como dixo el mesmo: Esta venda non é un gran negocio para Francia, pero o importante é que lle daremos aos ingleses un competidor novo no seu monopolio marítimo.\nO presidente estadounidense Thomas Jefferson enviou os seus emisarios a Francia por primeira vez en 1801, co que lles deron inicio ás conversas.\nOs americanos, que só buscaban comprar a parte ribeirega, víronse sorprendidos cando os franceses ofrecéronlles o terreo na súa totalidade. A compra levouse a cabo sen que ninguén soubese exactamente as características do terreo. Tratábase de zonas inexploradas e non existía ningún tratado con España que determinase o límite entre os dous territorios.\nÉ verdade que a suma de diñeiro foi relativamente moi pouca, pero para un novo país como era Estados Unidos, foi unha suma considerable e ata debeu endebedarse para cubrila. Con todo pode considerarse o negocio máis rendible da historia.\n↑ 1,0 1,1 "Table 1.1 Acquisition of the Public Domain 1781-1867" (PDF). Arquivado dende o orixinal (PDF) o 25 de marzo de 2009. Consultado o 24 de setembro de 2007.\nWikimedia Commons ten máis contidos multimedia na categoría: Compra de Luisiana\nLibrary of Congress - Louisiana Purchase Treaty(en inglés)\nTraído desde "https://gl.wikipedia.org/w/index.php?title=Compra_de_Luisiana&oldid=5785001"\nÚltima edición o 25 de maio de 2021 ás 05:50\nA última edición desta páxina foi o 25 de maio de 2021 ás 05:50.


O galego deixa de ser a lingua habitual da maioría da poboación – Marlou\nO galego deixa de ser a lingua habitual da maioría da poboación\nOutubro 14, 2014 ~ marlougalega\nO galego perde outra batalla. Durante anos, a mala evolución no uso, implantación e prestixio social da lingua galega era compensada, cando menos en parte, polo feito de que seguía a ser a lingua habitual da maioría da poboación do país, segundo diversos indicadores. Esta realidade comeza a mudar ou, cando menos, iso é o que revela o estudo máis recente ao respecto: os datos que emanan do censo de poboación e vivendas do INE e que o Instituto Galego de Estatística vén de debullar. O que o IGE amosa é que, no período comprendido entre 2001 e 2011, as persoas que din falar “sempre” galego caeron trece puntos e xa non son maioría.\nNa anterior vaga deste estudo o 57% da poboación do país tiña o galego como lingua de uso cotián. Mentres, o 30% sinalaba que o empregaba “ás veces” e o 13%, nunca. Unha década despois os falantes habituais de galego pasan de achegarse ao 60% a non acadar nin o 45%. Concretamente, quen usan “sempre” o idioma propio de Galicia son o 44% do total, mentres que é falado “ás veces” polo 45% da poboación e “nunca”, polo 11%.\nA poboación que fala “sempre” galego descendeu 13 puntos en dez anos, pero a Xunta celebra o leve incremento de bilingüismo\nMalia á contundencia destes datos dende a Xunta óptase polo optimismo e case pola celebración. A través dun comunicado a Consellería de Educación, da que depende a Secretaría Xeral de Política Lingüística, di “valorar positivamente a información” deste estudo, porque da “suma” de quen usa o galego “en exclusiva” e de “quen o usa ao carón do castelán” cabe concluír que “un 89,1% da poboación usa o galego en maior ou menor medida na súa vida diaria”, o que “supón un incremento de dous puntos”, xusto o que caeron as persoas que din non usar o galego “nunca”. Para o Goberno cabe interpretar que “cada vez son máis numerosas as persoas que se expresan de xeito natural e espontáeno en calquera das dúas linguas, por considerarse con competencia para facelo”.\nDATOS POR CONCELLO: Carlos Neira en Praza Pública\nMAPA: CARLOS NEIRA\nPublicado en Administrador/a\tgalegonormalización\n‹ PreviousA educación\nNext ›Hai futuro para o galego?


Desecar e conservar tomates | Consumer\nDesecar e conservar tomates\nA desecación permite preservar os tomates, importante fonte de vitamina C durante o verán, durante máis tempo sen perder as calidades nutricionais\nImaxe: vieux bandit\nO verán é o momento óptimo para desecar tomates da variedade pera, ricos en pulpa, que durante estes meses están no seu punto óptimo de maduración. O primeiro paso para que este proceso sexa un éxito é seleccionar as pezas que non teñan golpes nin partes danadas. Pódense desecar no balcón ou nunha bandexa posta nunha xanela na que entre o sol.\nCando os tomates xa están lavados, quítase a parte da coroa por onde está unido á rama e, a continuación, córtase pola metade ou en rodajas se son moi grosos e se espolvorea con sal fino nas dúas caras, que se colocan sobre rejillas ao sol durante o día, nun lugar no que non se mollen en caso de choiva. Durante a noite, recóllense para evitar a humidade nocturna. Este proceso séguese entre dous e tres semanas, ata que os tomates séquense. Outra maneira de desecarlos é no forno ou cun moderno deshidratador.\nEste proceso realízase a unha temperatura que oscila entre os 55ºC e os 60ºC, de catro a dez horas. A cantidade de produto e a súa acuosidade determinan a duración do proceso. Hai que conseguir un contido final en auga do 4% ao 8%. Cando se alcanza, os produtos déixanse arrefriar para logo empaquetar e almacenar.\nO forno permite desecar alimentos de forma rápida e a temperatura constante\nCo forno conséguese un desecado máis rápido e permite un secado cunha temperatura constante e que o aire circule entre os alimentos. Para deshidratar o alimento de forma gradual, o método de secado no forno é adecuado. Debe alcanzarse unha temperatura constante de entre 50ºC e 60 ºC. No forno, ademais, o aire circula entre os alimentos, que se colocan en bandexas de rejilla pequena. Son adecuadas tanto as hortalizas como as froitas (uvas, fresas), as sementes de girasol ou cabaza e as herbas aromáticas.\nOutra posibilidade é utilizar un deshidratador. Hai diversos modelos: de forma redonda, cadrada, con ventiladores laterais ou inferiores ou con temporizadores. Estes últimos, cando teñen certa altura entre bandexas, son os máis adecuados para deshidratar as hortalizas con grosor, como tomates ou pementos enteiros.\nUnha vez desecados, os tomates pódense envasar en bolsas de plástico de conservación e almacenalos nun lugar seco. Pero a mellor opción é conservalos embotados en tarros de cristal cubertos con aceite de calidade, método que permite unha dobre conservación: deshidratación e embotado en aceite.\nSe só se queren gardar deshidratados en bolsas de conservación, antes pódense hidratar mergullados durante uns minutos en aceite con albahaca, allo, tomiño e outras herbas aromáticas ou ben mergullándoos 15 minutos en auga quente ou unha hora en auga fría.\nTamén se poden embotar nun tarro con aceite de oliva e unhas herbas aromáticas durante un mes de maneira que, ademais de rehidratarse con aceite de oliva, dáse un aroma especial a este aceite, que se pode utilizar tamén para aromatizar ensaladas ou elaborar peixes e mariscos á prancha.\nPreparar os tarros\nPara embotar, en primeiro lugar débense esterilizar os tarros ou botes de cristal fervéndoos sen as tapas en auga limpa durante uns 30 minutos. As tapas se esterilizan de igual modo pero por separado. Unha vez levouse a cabo a esterilización, énchense os botes cos tomates e despois co aceite de oliva virxe extra. Hai que encher os tarros ata que o aceite chegue xusto ao bordo e limpalo ben para que as tapas axusten de forma adecuada.\nCando os tarros estean cheos, péchanse coas tapas esterilizadas. Xa pechados de forma hermética hai que esterilizarlos de novo nunha cazuela con auga fervendo. A auga debe cubrir dous centímetros por encima dos botes. O tempo de esterilización é de 20 minutos como mínimo e de 30 minutos como máximo.\nO paso seguinte é deixar arrefriar os botes na mesma cazuela xa fose do lume. Unha vez estean fríos débense de etiquetar coa data de envasado e o tipo de produto. Para almacenar a conserva convén mantela nun sitio fresco, seco e protexido da luz.\nOs tomates desecados pódense utilizar na cociña tal cal ou agregalos a un guiso, no que se rehidratarán e darán un toque dulzón. Tamén se poden utilizar rehidratados en aceite para agregar a ensaladas ou como base dun canapé ou tapa. Outra opción é elaborar un puré, despois de triturarlos e rehidratarlos con aceite. Nestes casos, a salsa que se obtén ten un sabor moi característico, parecido a un ketchup caseiro ou unha crema para untar tostadas ás cales se poden agregar unhas salgaduras como anchoas, salmón ou un queixo crema e uns anacos pequenos de marisco.


Máis de 150 países verán en directo a chegada ao Alto do Ézaro da Vuelta 2012 - Dumbría - Que pasa na costa\nMáis de 150 países verán en directo a chegada ao Alto do Ézaro da Vuelta 2012\nDumbría Costa da Morte Outros Deportes ciclismo qpc ezaro\nMenudo día que nos espera o mércores 30 de agosto. Dia histórico, pois falamos probablemente do meirande acontecimento deportivo que acolla a Costa da Morte. A 12ª etapa de La Vuelta Ciclista a España rematará no Mirador do Ézaro. E non será a última vez!\nUnha das razóns é a repercusión mediática que xenera La Vuelta. Xa son máis de 150 países os que farán unha retransmisións en directo, diferidos e resumos do que aconteza na 3ª proba máis importante do mundo do ciclismo. A chegada ademais será das máis vistas pola explosividade da chegada en alto, con rampas do 28% e nunca menos do 15%.\nI é que falamos de que as imaxes aéreas da Costa da Morte chegarán a millóns de persoas. Por exemplo, durante A Volta 2011, a etapa máis vista foi seguida por 2.277.000 espectadores. Ademais foron unha 1.765.000 persoas que asistiron o ano pasado como público a esta etapa... Como veñan tantas a ver onde as metemos... Pero o que queda claro é que a visita do pelotón será unha grande nova para o turismo da Costa.\nAdemais, a noite poderá completarse co disfrute da iluminada para ocasión Fervenza do Ézaro. Todo un espectáculo para os milleiros de espectadores que pernocten na zona.\nA Fervenza do Ézaro iluminarase 16 noites do verán.\nA chegada ao Mirador do Ézaro non será a última vez que se faga\nAs rampas do Mirador do Ézaro agardan a invasión do pelotón.\nO Mirador do Ézaro acollerá un final de etapa da Volta a España.\n200 novos nadadores competirán en Dumbría no Campionato Galego de Salvamento Acuático\nDumbría organiza un Curso de Fotografía impartido por Marcos Rodríguez


MCarballo Band + The Limboos + Arizona Baby en As Burgas, Ourense\nMCarballo Band + The Limboos + Arizona Baby (Enofestival Ourense 2017)\nAs Burgas - Ourense\nCo obxectivo de promocionar a cultura do viño, contando coa presenza de adegas e colleiteiros/as da provincia de Ourense, a terceira edición do Enofestival Ourense 2017 busca unha "maridaxe" perfecta, festiva e atractiva, de viño e gastronomía "km 0", coa música como fío condutor do evento, en formato festival, con 3 grupos enmarcados no estilo pop-rock actual.\nMCarballo Band será a representación ourensá. Un grupo consolidado co guitarrista Manuel Carballo como maior referencia.\nSeguiranlle no escenario The Limboos, un dos grupos máis importantes do Rhythm and Blues na escena nacional. Banda emerxente, chamada a ocupar un lugar destacado nos vindeiros anos.\nE como colofón, Arizona Baby, banda cun estilo pop-country característico, cunha sólida traxectoria de 14 anos e 4 discos editados. Formada por Javier Vielba (voz e guitarra), Rubén Marrón (guitarra) e Guillermo Aragón (batería e percusións), músicos que compatibilizan a banda con proxectos en solitario e a colaboración con outro referente como son Los Coronas nun proxecto paralelo: Corizonas.


A UFEDEGA chega a un acordo con Clínicas Gaias para poñer a disposición do Deporte Galego a realización dos test de diagnóstico da COVID-19 a un prezo vantaxoso. – Federación Gallega de Halterofilia\n2 junio, 2020 Competiciones\nO Deporte Galego supón unha parte fundamental para a sociedade, ten unha gran influencia a nivel económico, a nivel sanitario e considerase un elemento fundamental para a construción dunha identidade cultural propia.\nO proceso de desescalada no ámbito deportivo está a provocar diferentes necesidades para os/as deportistas en función da modalidade que practiquen; moitos/as tratan de volver á actividade sen a posibilidade de coñecer realmente se son ou foron portadores do virus. Dende a UFEDEGA, en colaboración coas diferentes federacións deportivas galegas, chegouse a un acordo para por a disposición dos/as deportistas galegos/as a elaboración de test a un prezo reducido.\nQué debemos saber sobre a detección de casos de COVID-19?\nCando se produce a infección, xeramos inmunoglobulinas (anticorpos) que activan o resto do sistema inmunolóxico para eliminar o virus. A IgM é a primeira inmunoglobulina que se produce, polo tanto indícanos se hai ou non infección. A IgG é un anticorpo máis especializado que se une concretamente ao virus COVID-19; a IgG danos a información sobre a inmunidade que xerou o noso organismo fronte a este virus.\nPor qué facer os test?\nPara volver á actividade con maior tranquilidade, para descartar que supoñemos un risco de contaxio para compañeiros/as ou familiares que se atopen máis sensibles á infección, e para realizar un filtro rápido da poboación evitando a realización masiva de PCR, que supón un maior custe e maior tempo por proba.\nQué tipos de test ofrecemos?\nKITS RÁPIDOS con determinación diferenciada de anticorpos IgG e IgM.\n– Prezo: 32€\n– Metodoloxía: pinchazo no dedo.\n– Información que proporciona: Se estivemos ou estamos infectados.\n– Tempo de espera para o resultado: 15 minutos.\n– Vantaxes: rapidez no resultado PCR.\n– Inconvenientes: nos primeiros días de contaxio a fiabilidade de entorno ao 70%.\nIMPORTANTE. O prezo inclúe: Consulta, prescrición, informe médico, comunicación de positivos e contactos estreitos segundo corresponda. De obter un resultado positivo, hai a opción de realizar un PCR na mesma clínica (custe aproximado 120€ aproximadamente) ou acudir ao médico de cabeceira para que nolo realicen pola seguridade social, ao ter o positivo no test rápido, axilizaríase moito o proceso pola seguridade social e realizaríano de xeito gratuíto.\nA quen vai dirixida esta oferta?\nA todos/as os deportistas federados/as galegas, federacións deportivas e aos familiares directos de ambos colectivos.\nComo solicitar a realización do test?\nCubrindo o seguinte formulario para todas aquelas persoas interesadas en realizar o test.\nFORMULARIO SOLICITUDE TEST\nComo e cando podo realizar o test?\nDende a UFEDEGA daremos a oportunidade de solicitar o test ata o 17 de xuño, e comezaranse a dar as citas para a realización dos mesmos a partir do día 22 do mesmo mes, coa intención de realizar todos os test entre o mes de xuño e xullo. Os interesados/as deben seguir os seguintes pasos.\n1. Cubrir e enviar o formulario.\n2. Despois de cubrir o formulario débese realizar a transferencia de 32€ por solicitante na conta:\nES44 2080 5533 1930 4000 1719 (UNION DE FEDERACIONS DEPORTIVAS GALEGAS)\nNo concepto debe figurar o nome e apelidos do solicitante; e se ingresa o importe correspondente a máis dunha persoa debe aclararse no e-mail que haberá que enviar no seguinte paso.\n3. Posteriormente débese enviar o xustificante da transferencia por e-mail a ufedega@gmail.com (debemos indicar se a transferencia se corresponde a máis dun solicitante, indicando nome e apelidos dos implicados).\nOnde podo realizar o test?\nOs test realizaranse nas Clínicas Gaias de Ferrol, A Coruña, Santiago, Ribeira, Vigo, Lugo, e centros médicos concertados en Pontevedra e Ourense.\nEn caso de colectivos que formen un grupo de a lo menos 50 persoas (máis ou menos), poderase enviar un equipo de enfermería ao lugar sempre e cando se habilite unha sala para elaborar os test.\nDende a UFEDEGA queremos deixar claro que estas probas ofrecen unha «foto» da súa condición inmunolóxica nese momento concreto, pero esta situación pode ser completamente diferente ao cabo duns días, especialmente agora que se retomou a mobilidade. O máis importante é respectar e cumprir as medidas preventivas para evitar o contaxio, incluso aquelas persoas que, segundo os resultados das probas rápidas, teñen anticorpos, xa que isto non significa que poidan baixar a garda contra o coronavirus.\nPrevious Post:Cambios en la clasificación para Tokio 2020\nNext Post:Pabellón y Coruña a los playoff de la liga nacional


Primavera no castelo - Castelo de Soutomaior\n“Coa chegada da primavera o encanto do noso parque botánico é aínda máis especial.”\nPrimavera no castelo/\nA primavera enche de enerxía a leira do castelo de Soutomaior; os días son máis luminosos e resplandecentes. As incontables cores das plantas, das aves e dos insectos conquistan todo, e mesmo traspasan as súas inexpugnables murallas. Aínda que as camelias sen van despedindo aos poucos do noso xardín, poderemos ver os exemplares de floración máis tardía ata mediados de maio. A raíña do inverno vailles cedendo o protagonismo a outras especies coma as azaleas e os rododendros, que florecen nesta época do ano.\nA temperatura aumenta e un dos seus primeiros efectos é que comezan a saír os lagartos arnais que viven nas murallas do castelo. Pódense ver tomando o sol no patio de armas polas mañás, buscando a calor aparentemente confiados, aínda que sempre cunha vía de escape próxima.\nPaga a pena observar ao detalle a aparición dos primeiros brotes multicolores nas árbores caducifolias. É un bo momento para darlles a benvida ás aves migratorias que volven tras unha longa viaxe. As bubelas adoitan ser as primeiras en aparecer polo xardín; veñen criar nesta época e quedan ata finais do verán. Moitos birrios tamén regresan entre abril e maio, xa que o noso castelo é un paraíso para estas aves que aniñan en gretas e buracos dos muros.\nSen dúbida, esta estación é o mellor momento para admirar moitas das marabillas da natureza. No castelo de Soutomaior a harmonía cromática percíbese ao longo das 25 hectáreas de terreo que conforman a súa leira, a cal se coida con mimo e esmero. Ademais, este conta cunha situación excelente, a medio camiño entre Vigo e Pontevedra. A proximidade do mar, das montañas e dos ríos favorece a biodiversidade, que enche de cores e contrastes os días de primavera.\nEsta paisaxe histórica caracterízase pola perfecta simbiose do seu patrimonio natural e cultural; as froiteiras do castelo son un claro exemplo desta unión. Agora comezan a florecer e isto atrae unha gran variedade de polinizadores, que axudan a conservar e a reproducir variedades autóctonas en perigo de extinción.\nAnímate a vivir a primavera no castelo e lembra que ampliamos o noso horario a partir de maio.


Empresarios tudenses e o Concello promoven unha campaña de bonos agasallo coma alternativa as ceas e aguinaldos de Nadal das empresas - Comarcas na Rede\nHomeBaixo MiñoTuiEmpresarios tudenses e o Concello promoven unha campaña de bonos agasallo coma...\nEmpresarios tudenses e o Concello promoven unha campaña de bonos agasallo coma alternativa as ceas e aguinaldos de Nadal das empresas\n“En Nadal Tui QuereTui” é o lema da campaña de bonos agasallo presentada na Casa do Concello de Tui. Na presentación participaron o alcalde de Tui, Enrique Cabaleiro, a concelleira de Comercio, Ana Mª Núñez, o presidente de ACITUI, Juan Carlos Blanco, o representante de EMPRETUI, Abel Vila, o presidente da Asociación de empresarios/as de Areas, Giorgio Casoni, e interviu Jesús Vaz e Manuel González da empresa Coplegal S.L.\nOs establecementos de Tui que estean interesados en participar nesta iniciativa poden adherirse até o domingo 13 de decembro cumprimentando o formulario dispoñible na web municipal www.tui.gal. Mentres as empresas que desexen agasallar aos seus traballadores e traballadoras con este bonos poderán optar entre AGASALLA COMERCIO LOCAL, para o que se deben pór en contacto con ACITUI (986 60 75 56 – acitui@acitui.es), ou AGASALLA HOSTALERÍA E ALOXAMENTO para o que se deben dirixir a EMPRETUI (604 03 27 31 – info@empretui.com) solicitando o número de tarxetas que precise co importe que desexe. Logo a persoa beneficiara terá até xuño de 2021 para consumir o importe íntegro da tarxeta nun único establecemento entre os que figuren na listaxe de adheridos á campaña.


Actos II e III.\n(Mesmo lugar, semanas despois. Xente de Compostela diante da Basílica. Principia a soar a "Parada dos Carros", da película "Ben-Hur". A xente arremuíñase. Entra o desfile: O Emperador don Fernando, a raíña dona Sancha, o rei don García, o rei don Alfonso de León, o rei don Sancho de Castela, don Cresconio, don Vistruario de Lugo, don Sisnando de Viseu, don Suario de Mondoñedo, don Pedro de Guimaraes, e don Arriano de Celanova, séquito, soldados, e cautivos mouros portando en angarelas o botín. Os principais sitúanse nun estrado xa disposto e contemplan o desfile, que sae pola parte oposta. Ao rematar a música don Fernando extende as\nmans cara á foula de xente, e cando se fai silencio puxa a don Cresconio para que sexa o primeiro en falar).\nCRESCONIO: !Amados Irmáns en Cristo¡... !Loubado seña o Señor¡. As vosas oracións foron escoitadas. O Apóstolo sigue a ser o noso valedor. Anúnciovos que o domingo, día 11 de xullo, á hora tercia, as forzas cristianas entraron na cidade de Coimbra (berros. E ó facerse novo silencio:)... No medio da ledicia que estou a sentir despois dos padecementos sofridos, non me sinto quen máis que para dicir, coma San Agustín, ."Tale bonum est bonum pacis, ut in rebus humanis nil laetabilius concupisci, et nil utilius provideri possit". "A paz é un ben tal que non cabe querer outro máis preciado, nin procurar ningún outro que poida ser máis útil"...\n(Novos berros. Cresconio cédelle a palabra ó Emperador).\nFERNANDO: !Pobo de Compostela!... !Coimbra e todo o seu territorio forman xa, de novo, parte de Galicia¡. A nosa fronteira sitúase agora na taifa de Badalloz. Traemos máis de cinco mil cautivos, e a parte do botín que lle corresponde ó Apóstolo. Non foron doados de conseguir. Foron necesarios máis de seis meses de combates, baixo a chuvia, o frío, ou a calor. E aínda que nos chegaron a faltar mesmo as provisións, a axuda de Santiago, máis que o noso valor, permitíunos acadar a victoria. A Mesquita de Coimbra é agora unha Igrexa cristiana. Nela puiden xa facer cabaleiro ó meu vasalo Rui Díaz de Vivar, coma premio ó seu valor. (O aludido inclínase cara ó Emperador). Mais debo de dicir tamén, para que o saibades, que todos os guerreiros, o mesmo que os meus fillos, don Sancho, rei de Castela ...(os gritos da xente interrúmpeno. Don Sancho adiántase para saudar)... don Alfonso, rei de León... (acontece o mesmo)... e Don García, rei de Galicia... (a ovación e os berros acentúanse. Don García saúda)... así coma don Pedro, abade de Guimaraes... (repítense berros e saúdo)..., don Arriano, abade de Celanova... (Id. id.)... Don Sisnando, bispo de Viseu... (Id. id.)... don Suario, bispo de Mondoñedo... (id. id.)... don Vistruario, bispo de Lugo... (id. id.)... ou don Cresconio, bispo de Iria e Compostela... (o rumor, os berros e as voces aumentan)... souperon combater tamén con ardor. !Gloria, pois, para todos eles¡.\n(Reprodúcense os vítores da moitedume, acentuándose os dados a don García e a don Cresconio. Volve a escoitarse a música, e o cortexo sae pola parte oposta a aquela pola que entrara).\n(Sala do pazo episcopal. Nun estremo, o estrado real con varias cadeiras. Pola parte oposta entran Don Fernando, Don García, Don Alfonso, Don Sancho, Don Cresconio, cortesáns e meiriños).\nFERNANDO: !Facede pasar ó señor de Longueville¡.\n(Sae un dos meiriños, cunha reverencia. Nuns instantes, mentres se acomodan, reaparece, seguido de Galtier)\nMEIRIÑO (anunciando): !Galtier Giffart, señor de Longueville¡.\n(Galtier, agora con indumentaria señorial, aínda que con vieiras sobre ela, e portando a lira na man, inclínase).\nFERNANDO: !Erguédevos, señor de Longueville¡, e decídenos, ¿tivestes unha boa viaxe?\nGALTIER: Vir a Compostela coma peregrino, alteza, é unha das máis elevadas experiencias que pode vivir o ser humano. Representa a superación das limitacións e das fraquezas do corpo, e a sublimación do espírito. É certo que ó longo do camiño adoitan agromar as moitas baixezas que aniñan en nós. Mais a auténtica dimensión da peregrinaxe dánola a fe, a abnegación, a renuncia, o sacrificio, ou o desprendemento da inmensa maioría dos camiñantes. Ninguén que a teña levado a termo poderá seguir a ser xa coma antes. Cantos chegan a se axoenllar diante do sepulcro do Apóstolo non poden menos que se sentir confortados e limpios de toda culpa\nFERNANDO: Admirádesme don Galtier. ¿Hai todo iso no Camiño?\nGALTIER: Dispensade, señor, se as miñas palabras son tan pobres que non consiguen darvos unha idea sequera aproximada de canto nel se pode vivir e observar. Mais a realidade é que o Camiño é moito máis aínda. Por que por el viaxan xentes de toda procedencia e condición, que onda as súas cobizas de expiación, portan novas relacións, novas ideas, novos coñecementos. Polo camiño chegan tamén toda sorte de productos e de mercadorías, xurden vilas de soprendente vitalidade. No Camiño pódese advertir un mundo novo e impensado. O voso pai, o rei de Pamplona, comprendeuno moi ben cando abriu a través das súas terras unha estrada, e protexeu ós camiñantes fronte a cantos pretendían atentar contra a súa seguridade.\nFERNANDO: Ben... ben... É moi interesante canto nos estades a referir, señor de Longueville. E estou convencido de que poderíamos seguir a falar de todo íso con todo o vagar e un grande pracer, pois supóñovos enteirado no xeito como atenden ós peregrinos nos mosteiros dos nosos reinos, de e que coñeceredes a nova Hospedería que construímos ó pé mesmo da Basílica. Mais, decídeme agora, ¿que outras novas nos traedes?.\nGALTIER: (entregalle un pergamiño enrolado). Don Fernando, traiovos a mellor das respostas para a vosa petición. O meu señor Guillerme, Duque de Normandía, conquistador do Maine, de Anjou, e da Bretaña, e herdeiro da coroa de Inglaterra, acepta complacido o enlace entre Cecile, a súa filla, e o rei de Galicia.\nALFONSO: (saíndo ó medio, visiblemente irado) ¿Por que con el, pai?.. ¿Por que, non conmigo?.. ¿A que ven isto, agora? Sede xusto. Buscáchedeslle xa esposa a Sancho, que é o máis vello. Agora era a min a quen debía corresponderme, que son o segundo. Non a el, o máis novo de todos nós.\nGARCIA: (dirixíndose ó seu pai) !Señor¡... pláceme, coma sempre, a vosa elección. Mais podédela reconsiderar, se o considerades necesario, en aras da armonía familiar.\nALFONSO: Acabamos de sacrificar homes, medios e fatigas para lle engrandecer o reino. Cónstavos que é así. E pagádenolo facéndoo pasar diante de min. Non sexades tan xeneroso, a custa dos demáis, pai e señor. Deixade que sexa García quen nos dea amos tras da súa capacidade e condición acadando pola súa conta o medrío do seu reino, ou procurándose esposa, se é que ten auténtica competencia para o conseguir.\nFERNANDO: !Alfonso, coma sempre tamén, non entendes nada¡. !O que se dí, absolutamente nada de nada... O Señor, na súa infinita bondade deume tres reinos. Moito máis do que ningún home podería cobizar. E concedeume azos, medios, e conselleiros, que me axudaron a agrandalos. Mais, seguramente coma castigo polos meus moitos pecados, deume tres difíciles fillos. Certo que me gostaría que os tres fósedes quen de amosarme esa medida da vosa competencia á que te acabas de referir. Mais eu nunca tratei de facer distingos entre vós. Sábelo moi ben, Alfonso. Por iso principiei a facer as xestións para darvos esposa a todos ó mesmo tempo. Mais ata o máis simple dos meus vasalos é capaz de comprender que non é posible que todas poidese rematar coa mesma premura, aínda que non sexa isto o que a ti máis che importe. Non és o único do que me teña que ocupar. Molestouche que a primeira fose para Sancho, e moléstache tamén que a de agora sexa para García. Estou convencido de que se a filla de Guillerme de Normandía che fose destimada a ti, haberías de atoparlle algunha chata que che permitise poderte seguir a queixar. Atoparíala excesivamente nova, considerarías que o seme dun Duque era pouco para ti, ou calquera outro pretexto. O caso é poder ter algo que argumentar. E tampouco tes porque te queixar por terlle prestado agora axuda ó teu irmán, porque os vasalos de García axudaron antes a agrandar tanto o teu reino coma o de Sancho. Reprime, pois, a túa egolatría, e a túa lingua, porque vas ter axiña tamén unha esposa á tua auténtica medida. E emplázote asímesmo a que, cando eu vos falte, sexas quen de amosar esa capacidade que agora pretendes que lle esixa ó teu irmán. Mais mentres non chega esa ocasión procura tirar unha consecuencia práctica da instrucción que vos deixo.\nALFONSO : ¿A que clase de instrucción vos estades a referir, Señor? Non vexo máis instrucción que a das vosas preferencias.\nFERNANDO: !Teñamos a festa en paz, Alfonso¡. Porque, se realmente te atopases en condicións de razoar, advertirías o significado de canto estivemos a facer durante o longo ano transcorrido dende o momento no que, diante dos restos de San Isidoro, os grandes dos tres reinos aceptáronvos coma reis. Xuntos podedes vencer. Divididos, encirrados uns contra os outros, nada acadaredes nunca. Esa é a miña instrucción, e a reflexión que pretendo que fagades.\n(Alfonso refunfuña ainda, ollando irado cara a García. O emperador diríxese entón a Galtier).\n"Señor de Longueville, decídelle ó noso irmán o Duque, que nada nos place máis que o privilexio de recibir en Compostela á infanta Cecile. (Bótalle unha ollada ó documento). Naturalmente, dado que esta non conta máis que con once anos, isto será no momento no que el o estime convenente. Que este enlace represente o comenzo dun longo período de paz e colaboración entre os normandos e Galicia, tal coma don Cresconio soñou sempre.\nCRESCONIO: Dispensade que vos corrixa nesta ocasión, alteza. Pasan xa de trinta e dous os anos transcorridos dende o último defrontamento. Levamos a vivir xa, pois, un longo período de paz. Mais a presencia da princesa Cecile, non cabe a menor dúbida que vai servir non só para seguir a mantela, senón mesmo para aumentar os beneficios da colaboración e a asistencia entre a Normandía e os reinos cristianos.\nFERNANDO: Xa o escoitastes don Galtier. A Igrexa parece ter mellor memoria que nós e, coma sempre, é súa a última palabra. Fagamos votos para que o agoiro de Don Cresconio se cumpla.\nGALTIER: Estou autorizado para comunicarvos tamén, señor, a ledicia do Duque por este enlace. Compostela ten sona en toda a Normandía, e máis lonxe aínda, de ser un mundo sagrado, cheo dun especial engado, e case máxico. E eu darei fe agora de todo canto vin e escoitei tanto acerca dela como da vosa propia grandeza.\n(Galtier inclínase, e fai aceno de saír. García sígueo e alcánzao ó estremo da escena).\nGARCIA: Permitide que vos acompañe, "miçe" Galtier. Non tanto para tratar de causarvos unha boa impresión, como poderíades pensar, senón porque debezo que me refirades cousas tanto sobre a Normandía como acerca de Cecile. Quérovos, ademáis, facer portador dun agasallo para o Duque.\nGALTIER: Agradézovolo, alteza, porque iso facilita a miña misión. Nada hai que me recomendara tanto a infanta como averiguar canto poidese acerca de vós.\nGARCIA: Comprendoo. A min acontéceme o mesmo. Mais como non ignoro que o Duque é un gran guerreiro, xa se lle empeza a chamar "O Conquistador", quero que lle levedes algo que sei que mo vai a agradecer mellor que ningunha outra cousa. Trátase dun cabalo; un cabalo de combate. Forte, e de boa alzada, capaz de moverse con toda a impedimenta, e coa virtude de obedecer ás rédeas coma ningún outro de cantos teño coñecido. Respecto a Cecile, agardo do voso bó xuicio que me axudedes a escoller nas tendas da Acibechería e da rúa do Vilare, os agasallos que máis lle poidan agradar. Vinde conmigo, pois.\n(Cédelle o paso cun aceno, e ambos desaparecen polo foro).


Froitas, hortalizas e cancro de pulmón | Consumer\nFroitas, hortalizas e cancro de pulmón\nO consumo de froitas e hortalizas está implicado na prevención do cancro de pulmón, pero eliminar o tabaquismo é moito máis eficaz\nA primeira causa de morte por cancro no mundo é o tabaco, dado o seu indiscutible papel na promoción de diversos tipos de cancro. Aínda que fumar incrementa de forma notable as posibilidades de padecer unha longa lista de enfermidades crónicas, o principal risco do tabaquismo é contraer un cancro de pulmón. No entanto, unha recente análise da literatura científica apunta que é posible que o elevado consumo de froitas e hortalizas contribúa a previr o cancro de pulmón. O presente artigo analiza este estudo, que tamén está a ser avaliado polo Fondo Mundial para a Investigación do Cancro (WCRF).\nVexetais para previr o cancro de pulmón: estudos difíciles de valorar\nA elevada mortalidade poboacional atribuíble ao cancro de pulmón xera unha gran preocupación sanitaria en todo o mundo. Por iso é polo que as investigacións que relacionan o papel da alimentación no cancro de pulmón non sexan en absoluto unha novidade. Son estudos cuxas observacións resultan difíciles de valorar, dado que o tabaquismo tende a estar moi asociado cun estilo de vida menos saudable e iso inclúe o seguimento de patróns de alimentación menos equilibrados.\nEn 1997, o Fondo Mundial para a Investigación do Cancro (World Cancer Research Fund) revisou de maneira concienzuda todas as investigacións dispoñibles ata a data sobre esta cuestión e, de entre os factores dietéticos protectores, só achou probas “convincentes” en relación a unha alta inxesta de froitas e hortalizas.\nCon todo, no ano 2007 o propio WCRF revisou outra década de estudos científicos e considerou que as probas que vinculaban as froitas e hortalizas cun menor risco de cancro de pulmón xa non eran “convincentes”, senón “probables” ou “suxestivas”. Isto garda relación co que xa se indicou con respecto ao conflitivo que é separar o gran da palla nos traballos científicos que avalían o risco de cancro en fumadores, dado que o seu estilo de vida, en xeral, é menos saudable. En palabras do WCRF, “mesmo se se constatase que a máis alta exposición a un factor dietético [como frutas y hortalizas] diminuíse á metade o risco de cancro de pulmón, poderiamos atribuílo plausiblemente aos potenciais efectos de confusión residuais do tabaquismo”.\nO equipo de investigadores do WCRF si atopou probas convincentes, en todo caso, dun aumento no risco de cancro de pulmón en fumadores que toman complementos dietéticos con altas doses de beta-carotenos.\nNovas probas da prevención de cancro de pulmón con vexetais\nO WCRF non deixou de investigar en 2007, senón que creou o Continuous Update Project Expert Panel (Panel de Expertos para a Actualización Continua do Proxecto), cuxo obxectivo é revisar de forma continuada a validez das conclusións dos informes do WCRF. Pois ben, en setembro do presente ano, este panel de expertos engadiu unha investigación ao seu proxecto denominada ‘Froitas, verduras e risco de cancro de pulmón: revisión sistemática e metaanálisis’ (Fruits, vegetables and lung cancer risk: a systematic review and meta-analysis). Trátase dun rigoroso exame das probas científicas dispoñibles ata hoxe en relación a froitas, hortalizas e a prevención do cancro de pulmón, publicado pola doutora Rita Vieira e os seus colaboradores na revista Annals of Oncology.\nEliminar o tabaquismo, moito máis importante na prevención do cancro de pulmón\nE aínda que este novo estudo constatou que o consumo de froitas e hortalizas pode protexer da aparición do cancro de pulmón, os autores insisten no seguinte: “Eliminar o tabaquismo é a mellor estratexia para previr o cancro de pulmón”.\nPódese engadir, ademais, que aínda que os investigadores observaron un efecto protector ante inxestas de ata 400 gramos de froitas e hortalizas, a protección non foi maior ao superar dita cifra.\nEste último dato é importante, porque o consumo medio de froitas e hortalizas en España ascende a uns 489 gramos diarios, segundo a enquisa ENIDE. Así, a pesar de que a inxesta destes alimentos no noso país está por baixo os 600 gramos ao día recomendados polo WCRF, o motivo para que se tome máis non é tanto a prevención do cancro de pulmón, senón a prevención doutras enfermidades crónicas como a diabetes.\nVale a pena finalizar con algo no que insisten unha e outra vez as entidades de referencia: deixar de fumar é moi difícil, debido ao gran poder adictivo do tabaco, pero o é moito menos se se pide axuda sanitaria. É algo que pode multiplicar por dez as posibilidades de éxito, segundo cálculos da a Asociación Española Contra o Cancro (AECC).\ncancro frutas-gl tabaquismo vexetais